ઉજવણી તો કેમ કહેવાય પણ તે સફરજેટ મુવમેન્ટ કે જેમાં સ્ત્રીઓને મતાધિકાર મળે તે માટે સત્તાધીશો સામે ધા નાખવામાં આવી હતી. આજથી સો વરસ પહેલાં એટલે કે ૧૯૧૮ની સાલમાં પહેલીવાર બ્રિટિશ સ્ત્રીએ મત આપ્યો હતો. સફરેજ ચળવળની શરૂઆત તો તેનાય વરસો પહેલાં થઈ હતી. ઈંગ્લેડમાં ત્યારે માંડ ફક્ત સંપત્તિ ધરાવતી અને પરિણીત સ્ત્રીઓને જ મતાધિકાર હતો. એ સિવાય સ્ત્રીઓના મતની તેમને કોઈ જરૂર લાગતી નહોતી. ૧૯૧૮માં બ્રિટન બાદ ૧૯૨૦માં અમેરિકામાં સફરેજ ચળવળ શરૂ થઈ હતી. સ્ત્રીઓ વિચારી શકે છે કે પોતાનો મત ધરાવી શકે છે તે સ્વીકારવા પુરુષપ્રધાન સમાજ તૈયાર નહોતો. તે સમયે ભારતમાં પણ બ્રિટિશ રાજ્ય હતું તે યાદ રહે. સત્તા અને સંપત્તિની લાલચ પુરુષોમાં એટલી બધી હતી અને છે કે શક્ય હોય ત્યાં સ્ત્રીઓને સરખો અધિકાર આપવાથી કતરાતા હોય છે. બળિયો હોય તે નબળાને હડસેલો મારી વધુ જગ્યા પચાવી લે તે રીતે રીતસરની સામ્રાજ્યને એકહથ્થુ પોતાના હાથમાં રાખવાની વાત. અલગ વાત છે કે ભારત સ્વતંત્ર થતાં જ સ્ત્રીઓને સમાન મતાધિકાર મળ્યો હતો. સમાન મતાધિકાર, સમાનતાને બંધારણમાં મૂક્યા છતાં પણ સત્તા સ્થાને હજી સ્ત્રીઓનું પ્રતિનિધિત્વ માંડ ૧૧ ટકા જેટલું જ રહે છે.